CELEX: 32014D0316
Language: sk
Date: 2013-11-15 00:00:00
Title: 2014/316/EÚ: Rozhodnutie Rady z 15. novembra 2013 o podpise v mene Európskej únie a jej členských štátov a o predbežnom vykonávaní Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej na účely zohľadnenia pristúpenia Chorvátskej republiky k Európskej únii

4.6.2014   
            
            
               SK
            
            
               Úradný vestník Európskej únie
            
            
               L 165/3
            
         ROZHODNUTIE RADY
   z 15. novembra 2013
   o podpise v mene Európskej únie a jej členských štátov a o predbežnom vykonávaní Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej na účely zohľadnenia pristúpenia Chorvátskej republiky k Európskej únii
   
      (2014/316/EÚ)
   
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 5 a článkom 218 ods. 8 druhým pododsekom,
   so zreteľom na akt o pristúpení Chorvátska, a najmä na jeho článok 6 ods. 2 druhý pododsek,
   so zreteľom na návrh Európskej komisie,
   keďže:
   
               (1)
            
            
               Rada 24. septembra 2012 poverila Komisiu, aby v mene Únie a jej členských štátov a Chorvátskej republiky začala rokovať s Albánskou republikou o uzavretí Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej na účely zohľadnenia pristúpenia Chorvátskej republiky k Európskej únii (ďalej len „protokol“).
            
         
               (2)
            
            
               Tieto rokovania boli úspešne ukončené a protokol bol prostredníctvom výmeny listov schválený albánskymi orgánmi 1. augusta 2013.
            
         
               (3)
            
            
               Protokol by sa mal podpísať v mene Únie a jej členských štátov s výhradou jeho uzavretia k neskoršiemu dátumu.
            
         
               (4)
            
            
               Uzavretie protokolu podlieha osobitnému postupu, pokiaľ ide o otázky spadajúce do právomoci Európskeho spoločenstva pre atómovú energiu.
            
         
               (5)
            
            
               Vzhľadom na to, že 1. júla 2013 pristúpilo Chorvátsko k Únii, protokol by sa mal predbežne vykonávať od tohto dátumu,
            
         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje podpis Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej na účely zohľadnenia pristúpenia Chorvátskej republiky k Európskej únii, s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Predseda Rady sa týmto poveruje určiť osobu(-y) splnomocnenú(-é) podpísať protokol v mene Únie a jej členských štátov.
   Článok 3
   Protokol sa predbežne vykonáva v súlade s jeho článkom 10 a to od 1. júla 2013 až do ukončenia postupov potrebných na jeho uzavretie.
   
      V Bruseli 15. novembra 2013
      
         
            Za Radu
         
         
            predseda
         
         R. ŠADŽIUS